CELEX: 32013D0765
Language: lt
Date: 1386892800000
Title: 2013/765/ES: 2013 m. gruodžio 13 d. Komisijos įgyvendinimo sprendimas, kuriuo pagal Europos Parlamento ir Tarybos reglamentą (EB) Nr. 391/2009 dėl laivų patikrinimo ir apžiūros organizacijų bendrųjų taisyklių ir standartų iš dalies keičiamas bendrovei „Det Norske Veritas“ suteiktas pripažinimas (pranešta dokumentu Nr. C(2013) 8876)  Tekstas svarbus EEE

17.12.2013   
            
            
               LT
            
            
               Europos Sąjungos oficialusis leidinys
            
            
               L 338/107
            
         KOMISIJOS ĮGYVENDINIMO SPRENDIMAS
   2013 m. gruodžio 13 d.
   kuriuo pagal Europos Parlamento ir Tarybos reglamentą (EB) Nr. 391/2009 dėl laivų patikrinimo ir apžiūros organizacijų bendrųjų taisyklių ir standartų iš dalies keičiamas bendrovei „Det Norske Veritas“ suteiktas pripažinimas
   (pranešta dokumentu Nr. C(2013) 8876)
   (Tekstas svarbus EEE)
   (2013/765/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. balandžio 23 d. Europos Parlamento ir Tarybos reglamentą (EB) Nr. 391/2009 dėl laivų patikrinimo ir apžiūros organizacijų bendrųjų taisyklių ir standartų (1), ypač į jo 4 straipsnio 1 dalį ir 16 straipsnį,
   kadangi:
   
               (1)
            
            
               pagal Reglamento (EB) Nr. 391/2009 16 straipsnio 1 dalį Komisija patikrina, kad pagal to reglamento 2 straipsnio c punktą ir 4 straipsnio 3 dalį suteikto pripažinimo turėtojas organizacijos struktūroje būtų atitinkamas juridinis asmuo, kuriam taikomos šio reglamento nuostatos. Jeigu yra kitaip, Komisija turi priimti sprendimą, kuriuo tas pripažinimas būtų iš dalies keičiamas;
            
         
               (2)
            
            
               dviejų organizacijų, „Det Norske Veritas“ ir „Germanischer Lloyd“ (toliau – šalys), pripažinimas buvo suteiktas 1995 m. pagal Tarybos direktyvą 94/57/EB (2);
            
         
               (3)
            
            
               pagal Reglamento (EB) Nr. 391/2009 15 straipsnio 1 dalį šalys įsigaliojant reglamentui išsaugojo savo atitinkamus pripažinimus;
            
         
               (4)
            
            
               pirminis organizacijos „Det Norske Veritas“ pripažinimas buvo suteiktas juridiniam asmeniui „DNV Classification AS“, vėliau pervadintam „DNV AS“, kurio veiklą kontroliavo valdančioji bendrovė „DNV Group AS“, finansiškai kontroliuojama pelno nesiekiančio fondo „Stiftelsen Det Norske Veritas“ (SDNV), įsikūrusio Norvegijoje;
            
         
               (5)
            
            
               pirminis organizacijos „Germanischer Lloyd“ pripažinimas buvo suteiktas juridiniam asmeniui „Germanischer Lloyd AG“, vėliau įsisteigusiam kaip bendrovė „Germanischer Lloyd SE“ („GL SE“), kurio veiklą kontroliavo valdančioji bendrovė „GL Group“, finansiškai kontroliuojama patronuojančiosios bendrovės „Mayfair“, įsikūrusios Vokietijoje;
            
         
               (6)
            
            
               2013 m. birželio 10 d. Komisija gavo pranešimą apie siūlomą koncentraciją pagal Tarybos reglamento (EB) Nr. 139/2004 (3) 4 straipsnį, kuriame nurodoma, kad „SDNV“ įgyja, kaip apibrėžta to reglamento 3 straipsnio 1 dalies b punkte, visišką bendrovės „GL SE“ kontrolę ir derina ją su savo patronuojamosios bendrovės „DNV Group AS“ kontrole, o vėliau šios bendrovės pavadinimą pakeičia į „DNV GL Group AS“;
            
         
               (7)
            
            
               2013 m. liepos 15 d. Komisija, remdamasi Susijungimų reglamento 6 straipsnio 1 dalies b punktu, priėmė sprendimą neprieštarauti koncentracijai (toliau – byla COMP/M.6885 – SDNV/Germanischer Lloyd) ir paskelbti, kad ši koncentracija yra suderinama su bendrąja rinka;
            
         
               (8)
            
            
               valdančioji bendrovė „DNV GL Group AS“, įsikūrusi Norvegijoje, pradėjo savo veiklą 2013 m. rugsėjo 12 d. Šalys informavo Komisiją, kad prieš pradėdamos bendras operacijas ankstesnės organizacijos „DNV AS“ ir „GL SE“ toliau egzistavo ir veikė nepriklausomai pagal jų atitinkamas taisykles, procedūras ir sistemas, globojant bendrovei „DNV GL Group AS“;
            
         
               (9)
            
            
               bendrovės „GL SE“ nuosavybė buvo perduota bendrovei „DNV AS“, o ši vėliau buvo pervadinta bendrove „DNV GL AS“. Nuo šio momento, kuris žymi bendrų operacijų pradžią, bendrovė „DNV GL AS“, kartu su patronuojamomis bendrovėmis, yra atsakinga už visą klasifikavimo ir sertifikavimo veiklą, kuriai taikomas Reglamentas (EB) Nr. 391/2009. Todėl bendrovė „DNV GL AS“ yra atitinkamas visų juridinių asmenų, sudarančių pripažintą organizaciją, patronuojantis subjektas, kuriam turi būti suteiktas pripažinimas;
            
         
               (10)
            
            
               priešingai, bendrovė „GL SE“ nebėra atitinkamas organizacijos patronuojantis subjektas, kuriam turėtų būti taikomos Reglamento (EB) Nr. 391/2009 nuostatos. Todėl jo pripažinimas pagal Reglamento 4 straipsnį turi būti panaikintas;
            
         
               (11)
            
            
               informacijoje, kurią šalys pateikė Komisijai, pažymima, kad pradėjus bendras operacijas ir prieš sukuriant bendrą gamybos sistemą, esantys laivai ir vykstantys projektai turėtų būti traktuojami atskirai, atitinkamai pagal anksčiau bendrovių „DNV AS“ ir „GL SE“ nustatytas taisykles, procedūras ir sistemas. Funkcijos ir sistemos turėtų būti palaipsniui integruojamos, siekiant užtikrinti nuolatinį Reglamente (EB) Nr. 391/2009 nustatytų įpareigojimų ir kriterijų vykdymą;
            
         
               (12)
            
            
               šiame sprendime numatytos priemonės atitinka Jūrų saugumo ir teršimo iš laivų prevencijos komiteto, įsteigto pagal Europos Parlamento ir Tarybos reglamentą (EB) Nr. 2099/2002 (4), nuomonę,
            
         PRIĖMĖ ŠĮ SPRENDIMĄ:
   1 straipsnis
   Pripažinimas, kuris buvo suteiktas bendrovei „Det Norske Veritas“, nuo šio sprendimo įsigaliojimo dienos suteikiamas bendrovei „DNV GL AS“, kuri yra visų juridinių asmenų, sudarančių Reglamente (EB) Nr. 391/2009 apibrėžtą pripažintą organizaciją, patronuojantis subjektas.
   Dėl bendrovės „GL SE“ nuosavybės perdavimo bendrovei „DNV GL AS“ bendrovės „Germanischer Lloyd“ pripažinimas, iš pradžių suteiktas bendrovei „GL SE“, yra panaikinamas.
   2 straipsnis
   Šis sprendimas skirtas valstybėms narėms.
   
      Priimta Briuselyje 2013 m. gruodžio 13 d.
      
         
            Komisijos vardu
         
         Siim KALLAS
         
            Pirmininko pavaduotojas
         
      
   
   
      (1)  OL L 131, 2009 5 28, p. 11.
   
      (2)  1994 m. lapkričio 22 d. Tarybos direktyva 94/57/EB dėl laivų apžiūros ir tikrinimo organizacijų ir atitinkamos jūrų administracijų veiklos bendrųjų taisyklių ir standartų (OL L 319, 1994 12 12, p. 20).
   
      (3)  2004 m. sausio 20 d. Tarybos reglamentas (EB) Nr. 139/2004 dėl koncentracijų tarp įmonių kontrolės (EB Susijungimų reglamentas) (OL L 24, 2004 1 29, p. 1).
   
      (4)  2002 m. lapkričio 5 d. Europos Parlamento ir Tarybos reglamentas (EB) Nr. 2099/2002, įsteigiantis Jūrų saugumo ir teršimo iš laivų prevencijos komitetą (COSS) ir iš dalies keičiantis saugios laivybos ir teršimo iš laivų prevencijos reglamentus (OL L 324, 2002 11 29, p. 1).